Behoeftes van polisie in die Wes-Kaap uiteengesit(Foto: SAPD/Facebook) Uit die 38 polisiestasies wat vir dienslewering en infrastruktuurkwessies gemonitor is, het slegs 31,6% toegangsbeheerpunte gehad. Altesaam 26,3% het nie enige aanhoudingselle gehad nie en 10,5% het nie enige aanhoudingsfasiliteite hoegenaamd gehad nie. Dit is onthul in die polisie se behoeftes- en prioriteite (PNP)-verslag vir 2021/2022 wat deur die provinsiale departement van polisie aan die staande komitee oor polisie-oorsig en gemeenskapsveiligheid voorgehou is. “Hierdie syfers is ŉ teken dat die polisie nie meer die vermoë het om infrastruktuur in stand te hou of nuwe infrastruktuur te bou nie,” sê Gillion Bosman, die DA se provinsiale woordvoerder oor gemeenskapsveiligheid. “Een van dié gevalle is Makhasa-polisiestasie wat al nege jaar lank in die beplanning- en ontwerpfase staan sonder enige redes vir die vertraging.” Die departement van polisie gee jaarliks terugvoer oor die Wes-Kaapse polisie se behoeftes en prioriteite, en dit word daarna na die sleutelrolspelers in die staat en burgerlike samelewing verwys om ŉ impak te hê op die besluite wat op ŉ nasionale vlak geneem word. “Die Wet op Gemeenskapsveiligheid gee aan ons die mandaat om dit te doen en dit is in hierdie stadium slegs die Wes-Kaap wat dit doen – ŉ verdere bewys van die erns wat die Wes-Kaap maak met sy oorsigtelike rol,” sê Bosman. Alhoewel die provinsiale polisiekommissaris en sy span eers op 7 Maart na verwagting sal terugvoer gee, is daar ongelukkig verskeie ander kwessies wat in die vergadering aangeroer is: “Ondanks die kommerwekkende konteks van ons polisie, is ons gelukkig dat ons ŉ provinsiale departement het wat verbind is daartoe om veiligheid te verbeter. Oor die afgelope nege maande het die departement verskeie vergaderings belê om insette en aanbevelings te kry van ŉ rits belanghebbendes. Met elke gesprek het tussen 120 en 180 mense deelgeneem en dit het ons departement kans gegee om ŉ goeie oorsig te doen. As die DA in die Wes-Kaap sien ons uit daarna dat die SAPD die volgende staande komitee bywoon sodat hulle rekenskap kan gee vir dié syfers. Ons inwoners verdien om te weet wat die werklike stand van misdaadbekamping is.”